|  |
| --- |
| **Kære nabo** |
|  |

# Flygtningesituationen i Egedal kommune

Igennem hele 2014 er der kommet ekstraordinært mange flygtninge til Danmark, især på grund af krigen i Syrien, men også på grund af krige og undertrykkelser i andre dele af verden. De fleste af flygtningene får opholdsstatus i Danmark, og derefter er det kommunernes ansvar at sørge for bolig og integration af flygtningene. Kommunerne har pligt til at tage imod de flygtninge, som Udlændingestyrelsen tildeler, og kommunerne har ofte kun en måned til at finde en bolig. I perioden fra januar 2014 til og med januar 2015 har Egedal Kommune modtaget/modtager 74 flygtninge. Den oprindelige kvote var på 43. I de første 3 måneder af 2015 regner kommunen med, at der yderlig kommer ca. 40 -50 flygtninge.

Egedal Kommune tager - ligesom resten af landets kommuner - et medansvar for denne ekstraordinære samfundssituation, og kommunen arbejder intens på at finde en midlertidig indkvartering af flygtningene, indtil de kan få anvist en permanent bolig. Kommunen har lige nu udtømt de muligheder, der er for midlertidigt at placere flygtninge i kommunale bygninger. Derfor er der politisk vedtaget en strategi, som går ud på at supplere brugen af kommunale bygninger med lejede pavilloner. Fordelen ved pavilloner er, at disse kan etableres forholdsvis hurtigt, at placeringen af disse kan ske på forskellige egnede steder i kommunen, og at løsningen er fleksibel i op og nedgående retning. Løsningen sikre, at kommunen vil være rustet til at modtage det antal flygtninge, som Udlændingestyrelsen tildeler på en god og forsvarlig måde, som sikrer en god integration. Løsningen indebærer også, at brugen af hoteller og andre alternative dyrere løsninger kan mindskes/ophøre. Kommunen arbejder på længere sigt på en mere helhedsorienteret løsning for midlertidigt at huse flygtningene.

Placeringen af pavillon(er) er valgt ud fra kriterier om, at der er tale om kommunale grunde, som lever op til kravet om fast underlag og om, at der kan komme redningskøretøjer frem. Endvidere kan der forholdsvis nemt installeres vand, varme, afløb og el. Ved den politiske behandling af kommunens strategi om brugen af pavilloner har man været opmærksom på, at placeringerne kræver dispensation fra lokalplaner og deklarationer.

|  |
| --- |
|  |

Med venlig hilsen

Kjeld Ebdrup

Centerchef

Center for Borgerservice

Tlf.nr. 7259 6857